Colau admet un sentiment d'"injustícia" per la cancel·lació de l'MWC
Actualitzat 14/2/2020 12:16:28 CET
L'alcaldessa de Barcelona, Ada Colau, ha admès aquest dimecres que té un sentiment d'"injustícia" per la cancel·lació del Mobile World Congress (MWC) arran de la crisi mundial del coronavirus, i ha recordat que no hi ha alarma sanitària a la capital catalana.
En una entrevista de Rac1 que ha recollit Europa Press, ha afirmat que la ciutat estava més preparada que mai: "No hi havia amenaces de vaga, no hi ha conflictivitat política. La ciutat estava més preparada que mai i hi ha milers de feines que depenien d'això".
Pel que fa als motius que ha exposat la GSMA per cancel·lar l'esdeveniment, Colau ha explicat que l'organització ho ha fet davant l'"alarma global amb el coronavirus i els anuncis de grans empreses que havien comunicat que no vindrien".
Sobre si la guerra comercial entre els Estats Units i la Xina ha influït en aquesta decisió, l'alcaldessa no ho ha descartat: "Sospito que ha pogut tenir-hi algun pes", però ha dit que els esforços ara se centren a preparar l'MWC de l'any 2021.
En aquest sentit, ha afirmat que es treballa en una proposta per "aprofitar" les cancel·lacions en allotjaments i restaurants, i ha demanat treballar en l'ecosistema tecnològic propi de la ciutat perquè esdeveniments com l'MWC no siguin el centre de l'estratègia de la ciutat.
"La idea d'esdeveniments únics ha de ser un complement. No poden ser el centre de l'estratègia. Sempre poden passar coses excepcionals no previsibles", i ha assegurat que en cap moment es qüestiona la continuïtat l'MWC a Barcelona fins al 2023.